b'\n_START_ARTICLE_\nPentti Kaskipuro\n_START_PARAGRAPH_\nPentti Ensio Kaskipuro (vuoteen 1935 Krut, 10. lokakuuta 1930 Helsinki \xe2\x80\x93 4. syyskuuta 2010 Kauniainen) oli suomalainen taidegraafikko. H\xc3\xa4nen kuivaneula- ja akvatintat\xc3\xb6idens\xc3\xa4 aiheet ovat usein per\xc3\xa4isin keitti\xc3\xb6st\xc3\xa4: lanttuja, sipuleita, leipi\xc3\xa4, makkaraa. Sommittelu on rauhallisen tasapainoinen, valon k\xc3\xa4ytt\xc3\xb6 juhlallista. Kohde \xe2\x80\x93 rupsahtanut lanttu, poltettu tulitikku \xe2\x80\x93 muuttuu arkitodellisuutta suuremmaksi. _NEWLINE_Kaskipuro syntyi ty\xc3\xb6l\xc3\xa4iskotiin ja vietti useita vuosia sotalapsena Ruotsissa. Siell\xc3\xa4 h\xc3\xa4n kiinnostui kuvataiteesta. H\xc3\xa4nt\xc3\xa4 ei kuitenkaan hyv\xc3\xa4ksytty Taideteolliseen oppilaitokseen, joten h\xc3\xa4n alkoi opetella taidegrafiikan tekemist\xc3\xa4 p\xc3\xa4iv\xc3\xa4ty\xc3\xb6n ohella omin p\xc3\xa4in ja professori Aukusti Tuhkan yksityisoppilaana. Ensimm\xc3\xa4isen kerran h\xc3\xa4nen t\xc3\xb6it\xc3\xa4\xc3\xa4n oli esill\xc3\xa4 vuonna 1953. Alkuajan t\xc3\xb6iden aiheet olivat kaupunkin\xc3\xa4kymi\xc3\xa4 ja ty\xc3\xb6l\xc3\xa4iskuvia. Informalismi alkoi n\xc3\xa4ky\xc3\xa4 h\xc3\xa4nen t\xc3\xb6iss\xc3\xa4\xc3\xa4n 1960-luvulla. H\xc3\xa4n sai valtion taidekilpailun ensimm\xc3\xa4isen palkinnon 1964. Sen j\xc3\xa4lkeen toimi grafiikan opettajana Taideteollisessa korkeakoulussa vuosina 1965\xe2\x80\x931974 ja taiteilijaprofessorina vuosina 1974\xe2\x80\x931979._NEWLINE_H\xc3\xa4net palkittiin ruotsalaisella Prinssi Eugenin mitalilla vuonna 1974. Helsingin Juhlaviikkojen Vuoden taiteilija h\xc3\xa4n oli vuonna 1979. H\xc3\xa4n sai ansioituneelle vantaalaiselle taiteilijalle my\xc3\xb6nnett\xc3\xa4v\xc3\xa4n Vantaan kulttuuripalkinnon vuonna 1979 ja professorin arvonimen vuonna 1980. Opettajanty\xc3\xb6st\xc3\xa4\xc3\xa4n Pentti Kaskipuro sai Suomen Kulttuurirahaston 30\xc2\xa0000 markan tunnustuspalkinnon, perusteluna "olennaisen pelkist\xc3\xa4v\xc3\xa4 taide ja omintakeisuuteen rohkaiseva opettajanty\xc3\xb6" vuonna 1983._NEWLINE_Monet nykyiset eturivin graafikot kuten Outi Heiskanen ovat Kaskipuron eli Mestari K:n entisi\xc3\xa4 oppilaita. H\xc3\xa4nen t\xc3\xb6it\xc3\xa4\xc3\xa4n on maailman johtavissa grafiikkakokoelmissa ja museoissa, esimerkiksi Dresdenin Kupferstich-kabinetissa, New Yorkin MoMassa ja Washingtonin Kongressin kirjastossa._NEWLINE_Kaskipurolle my\xc3\xb6nnettiin 2011 Hietaniemen hautausmaan Taiteilijainm\xc3\xa4en viimeinen hauta._NEWLINE_Vantaan kaupungintalon siipirakennuksessa Tikkurilassa toimivan Galleria K:n K viittaa graafikko Kaskipuroon. Galleria on Vantaan taidemuseon ja Vantaan taiteilijaseuran yll\xc3\xa4pit\xc3\xa4m\xc3\xa4 ja esittelee toisinaan Vantaan taidemuseon laajaa Pentti Kaskipuron t\xc3\xb6iden kokoelmaa.'